बारात आने से पहले ब्यूटी पार्लर आई दुल्हन का अपहरण, कार में डाल ले गए 6 हथियारबंद बदमाश

मुक्तसर. पंजाब के मुक्तसर में शुक्रवार सुबह ब्यूटीपार्लर आई एक दुल्हन का हथियारबंद बदमाशों ने अपहरण कर लिया। वारदात को उस वक्त अंजाम दिया गया जब दुल्हन का भाई उसे पार्लर में छोड़कर बाजार में खरीददारी करने गया था। तभी कार में छह बदमाश आए और हथियारों के बल पर दुल्हन को गाड़ी में डाला और वहां से भाग गए। अपहरण का यह पूरी घटना वहां लगे हुए एक सीसीटीवी में कैद हो गई। फुटेज की मदद से पुलिस आरोपियों की पहचान का प्रयास कर रही है।

पुलिस ने बताया कि लड़की चक्क पाली वाला गांव की रहने वाली है। आज उसकी बारात आनी थी। सुबह-सुबह वह अपनी दादी, एक अन्य महिला व भाई के साथ गांधी चौक स्थित पार्लर में आई थी। युवती को पार्लर में छोड़कर महिलाएं व उसके भाई बाजार में कहीं चले गए। इस बीच 6 बजकर 17 मिनट पर कार में सवार छह हथियारबंद युवक पार्लर में घुस गए और लड़की को पार्लर से घसीटकर बाहर ले आए। चीख-पुकार सुनकर आसपास के लोग जमा हो गए, लेकिन आरोपी हथियार लहराते हुए लड़की को कार में घसीटकर लेकर फरार हो गए। पुलिस लड़की की सहेलियों और दोस्तों से पूछताछ कर रही है।

एसपीडी रणबीर सिंह ने बताया कि आरोपित लड़के की पहचान हो गई है, जो फाजिल्का के गांव बरनावाली का बताया जा रहा है। पुलिस ने उसके गांव में दबिश दी, लेकिन वह वहां नहीं मिला। जानकारी मिली है कि लड़की इस पार्लर में दो दिन पहले भी मेकअप के लिए गई थी। पुलिस शहर के सीसीटीवी कैमरे खंगालने में जुटी है।